钦定古今图书集成/理学汇编/学行典/第172卷 > 谢应芳
## 钦定古今图书集成/理学汇编/学行典/第172卷 > 谢应芳

按《明外史谢应芳传》：“应芳，字子兰，武进人也。自幼笃
志好学，潜心性理，以道义名节自励。元至正初，知时
不可为，隐白鹤溪上，构小室，额曰‘龟巢，因以为号。授
徒讲学，安贫乐道。郡辟教乡校，子弟先质后文，诸生
皆循循雅饬。疾异端惑世，尝辑圣贤格言、古今明鉴，
为《辨惑编》。有举为三衢书院山长者，不就。及天下兵’”
起，避地吴中，吴人争延致为弟子师。久之，江南底定，
始来归，年逾七十矣。徙居芳茂山，一室萧萧，晏如也。
有司征修《郡志》，强起赴之。年益高，学行益劭。达官缙
绅过郡者，必访于其庐。应芳布衣韦带，与之抗礼。议
论必关世教，切民隐，而导善之志不衰，德望隐然重
于东南。为文典正雅丽，诗亦温柔蕴藉，而所自得者，
理学为深，《辨惑编》，曹端所笃好也。卒，年九十七。